**Integrovaný regionálny operačný program 2014 -2020**

**Usmernenie RO pre IROP č. 15 k poskytnutiu dodatočného príspevku pre prioritné osi 1, 2, 4, 7**

|  |  |
| --- | --- |
| Verzia:  Počet príloh: | 1.3  3 |
| Určené pre: | Prijímateľov, Sprostredkovateľské orgány pre IROP a Riadiaci orgán pre IROP |
| Dátum účinnosti: | 17.07.2023 |
| Dátum vydania: | 17.07.2023 |
| Schválil: | Ing. Albert Németh  generálny riaditeľ sekcie IROP |
|  |  |

Obsah

[1. Úvod 3](#_Toc137108288)

[2. Postup výberu hodnotiacich kôl výziev pre poskytnutie dodatočného príspevku 4](#_Toc137108289)

[3. Postup prípravy zmeny Zmluvy o poskytnutí NFP k poskytnutiu dodatočného príspevku 7](#_Toc137108290)

[4. Kontrola dodatkov k zmluve o dielo 10](#_Toc137108291)

[5. Prílohy 12](#_Toc137108292)

## Úvod

V nadväznosti na aktuálnu situáciu spôsobenú pandémiou COVID-19 a prebiehajúci vojnový konflikt na Ukrajine, ktoré majú významný vplyv na navyšovanie cien tovarov, problémy s dodávkami rôznych tovarov, nedostatok pracovných síl a pod., boli v rámci novely zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „zákon o príspevku z EŠIF“) doplnené osobitné ustanovenia k poskytovaniu dodatočného príspevku zazmluvnených projektov v zmysle zachovania plynulosti čerpania finančných prostriedkov a presmerovania finančných prostriedkov na projekty podporujúce ciele Integrovaného regionálneho operačného programu.

Prijatím mechanizmu poskytnutia dodatočného príspevku sa na tejto úrovni vytvára možnosť reakcie na zvýšenie vstupov vo vzťahu k výdavkom projektov, ktoré by inak nebolo možné zrealizovať v schválenom rozsahu, t. j. nebolo by možné dosiahnuť ciele, ktoré boli projektom pridelené pri ich schválení a ktoré sú vyjadrené v uzavretej Zmluve o poskytnutí NFP. K poskytnutiu dodatočného príspevku dochádza v etape realizácie projektu, preto sa vždy viaže na existujúci projekt, ktorý sa realizuje podľa Zmluvy o poskytnutí nenávratného finančného príspevku (ďalej aj ako „NFP“) a je komplementárny (dodatočný) k už zazmluvnenému nenávratnému finančnému príspevku.

Podmienky uplatnenia dodatočného príspevku vyplývajú zo zákona č. 198/2022 Z.z., ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, z § 3 ods. 1 písm. a) 2 a § 25a Osobitné ustanovenia k poskytnutiu dodatočného príspevku, zo Systému finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020, z Usmernenia č. 1/2022-U k finančnému riadeniu mechanizmu poskytnutia dodatočného príspevku, z Metodického výkladu CKO č. 11 k zákonu č. 198/2022 Z. z., ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj ako „zákon o VO“). Aby bolo možné poskytnúť dodatočný príspevok pre prijímateľa musia byť splnené zákonné požiadavky:

1. **RO disponuje finančnými prostriedkami** určenými na poskytnutie dodatočného príspevku,
2. **zvýšia sa celkové oprávnené výdavky** projektu, týkajúce sa hlavných aktivít projektu a bez úhrady ktorých **by nebolo možné dosiahnuť ciele projektu** podľa zmluvy,
3. sú **splnené podmienky podľa osobitného predpisu**[[1]](#footnote-1).

V zmysle tohto ustanovenia, SR pri vybraných prioritných osiach OP využíva 100 % financovanie z prostriedkov EÚ v rámci 7. a 8. účtovného roka. Využitím tohto mechanizmu vzniká prebytok prostriedkov EÚ, keďže EK prepláca ŽoP aj za prostriedky štátneho rozpočtu a vlastné zdroje prijímateľov (ďalej len „prebytok“).

Použitie dodatočného príspevku je podmienené rozhodnutím RO pre IROP o znížení celkovej alokácie Integrovaného regionálneho operačného programu na národnej úrovni o výšku prebytku.

Usmernenie sa **nevzťahuje** na ŽoNFP v rámci prioritnej osi 2 Ľahší prístup k efektívnym a kvalitnejším verejným službám (špecifický cieľ 2.1.2, 2.1.3 a 2.1.4), prioritnej osi č. 3 Mobilizácia kreatívneho potenciálu v regiónoch , prioritnej osi č. 5 Miestny rozvoj vedený komunitou a prioritnej osi 7 REACT-EÚ - špecifický cieľ 7.7.

Postupy mechanizmu poskytnutia dodatočného príspevku budú stanovené v osobitných dokumentoch RO pre IROP, resp. SO pre IROP MK SR a SO pre IROP MZ SR.

Právny nárok na poskytnutie dodatočného príspevku vzniká nadobudnutím účinnosti Dodatku k zmene zmluvy o poskytnutí NFP.

## Postup výberu hodnotiacich kôl výziev pre poskytnutie dodatočného príspevku

*1. Určenie kritérií pre výber hodnotiacich kôl výziev, v rámci ktorých sa bude aplikovať dodatočný príspevok.*

Riadiaci orgán pre IROP na základe analýzy vývoja implementácie operačného programu, vývoja plnenia ukazovateľov a analýzy stavu finančných prostriedkov, ktoré bude možné použiť na poskytnutie dodatočného príspevku, stanovil na úrovni operačného programu kritériá pre výber prioritných výziev, v ktorých bude môcť uplatniť dodatočný príspevok pre už zazmluvnené projekty, ktoré splnia nižšie uvedené kritériá. Uvedené kritériá pre poskytnutie dodatočného príspevku boli vypracované a určené z dôvodu obmedzenej alokácie prostriedkov v rámci operačného programu na podporu kompenzácie nárastu cien, pričom nie je možné podporiť všetky hodnotiace kolá výziev, ktorých sa krízový stav dotkol, ale **podpora sa zamerala na hodnotiace kolá v rámci výziev, ktoré spĺňajú nižšie uvedené kritériá**:

1. **Hodnotiace kola výziev, ktoré boli uzavreté od 12.3.2020 do 30.4.2022**.
2. **Hodnotiace kolá výziev, v ktorých priemerná investičná náročnosť na projekt (COV) presahuje sumu viac ako 250 000 €.**
3. **Hodnotiace kolá výziev v rámci špecifického cieľa č. 4.2.1 z dôvodu riešenia požiadaviek smernice Európskeho parlamentu a Rady 2000/60/ES stanovujúcej rámec pôsobnosti pre opatrenia Spoločenstva v oblasti vodného hospodárstva s cieľom splnenia požiadaviek environmentálneho acquis Únie (ide o výzvu s kódom IROP-PO4-SC421-2017-19).**
4. **Hodnotiace kolá výziev v oblasti soc. služieb a sociálnoprávnej ochrany a sociálnej kurately z dôvodu potrieb vyplývajúcich z NÁRODNEJ STRATÉGIE DEINŠTITUCIONALIZÁCIE SYSTÉMU SOCIÁLNYCH SLUŽIEB A NÁHRADNEJ STAROSTLIVOSTI[[2]](#footnote-2) v rámci ktorej sú definované dlhodobé ciele a to s cieľom zabezpečiť individualizáciu uspokojovania potrieb klientov, ktorým sa poskytujú sociálne služby alebo pre ktorých sa vykonávajú opatrenia v prirodzenom rodinnom prostredí alebo v zariadení (ide o výzvy s kódom IROP-PO2-SC211-2017-17, IROP-PO2-SC211-2018-27, IROP-PO2-SC211-2018-34).**
5. **Všetky hodnotiace kola výziev v ktorých bolo vydane aspoň jedno Rozhodnutie o zmene rozhodnutia o neschválení žiadosti o nenávratný finančný príspevok po termíne 01.02.2020.**

Dodatočný príspevok možno poskytnúť iba vo vzťahu k tým projektom, u ktorých v čase poskytnutia dodatočného príspevku neexistujú pochybnosti o tom, že dosiahnu cieľ, pre ktorý boli schválené, realizujú sa riadne a nevykazujú žiadne známky fyzickej alebo funkčnej zmeny alebo inej okolnosti, ktoré by bránili v dosiahnutí cieľa projektu podľa zmluvy.

**Dodatočným príspevkom je možné vykryť iba finančný nárast vecne oprávnených výdavkov** a nie je možné rozširovať rozsah výdavkov podľa zmluvy ani dopĺňať nové aktivity nad rámec zmluvy. Dodatočný príspevok sa vzťahuje na hlavné aktivity projektu tak, ako sú uvedené v prílohe č. 2 Zmluvy o poskytnutí NFP (predmet podpory) a nesmie pokrývať podporné aktivity projektu. Poskytnutie dodatočného príspevku sa musí riadiť princípmi hospodárneho, efektívneho, účinného a účelného nakladania s verejnými prostriedkami. Konečná výška poskytnutého dodatočného príspevku musí zohľadňovať vykonané úspory na jednotlivých položkách existujúceho rozpočtu projektu, prípadné úpravy (prehodnotenie) rozpočtu projektu z hľadiska efektívnosti a účelnosti a musí na princípe hospodárnosti pokrývať skutočné zvýšenie výdavkov projektu, zohľadňujúc vstupy od dodávateľov projektu, zmenu všeobecne záväzných právnych predpisov a iné objektívne existujúce skutočnosti.

Poskytnutie dodatočného príspevku sa vzťahuje aj na oprávnené výdavky, na ktoré boli v rámci výziev na predkladanie ŽoNFP stanovené RO pre IROP benchmarky a finančné limity pre výdavky v rámci hlavných aktivít projektov za podmienky, že prijímateľ odôvodní nárast cien týchto výdavkov[[3]](#footnote-3).

**Poskytnutý dodatočný príspevok umožňuje zrealizovať projekt v schválenom rozsahu a dosiahnuť ciele projektu.** Poskytuje sa **v rovnakom pomere ako nenávratný finančný príspevok, tzn. prijímateľ je povinný zabezpečiť vlastné zdroje k dodatočnému príspevku v pomere určenom v uzavretej Zmluve o poskytnutí NFP**. Pri vysporiadaní finančných vzťahov sa dodatočný príspevok vracia rovnakým spôsobom ako nenávratný finančný príspevok.

Dodatočný príspevok je možné poskytnúť na projekt, ak zvýšenie dohodnutej sumy plnenia poskytovaného dodávateľom v projekte vyplýva z dohody zmluvných strán podľa zmeny zmluvy uzavretej medzi prijímateľom a dodávateľom, ktorá je výsledkom verejného obstarávania/obstarávania, takáto dohoda môže predstavovať splnenie predpokladu uvedeného v   
§ 25a ods. 1 písm. b) zákona o príspevku z EŠIF týkajúceho sa zvýšenia celkových oprávnených výdavkov projektu od nadobudnutia účinnosti takejto zmeny zmluvy.

*V rámci hodnotiaceho kola výziev, ktoré boli vybrané pre podporu poskytnutím dodatočného príspevku v rámci podpory IROP, musia podporené projekty spĺňať taktiež nasledujúce podmienky:*

1. Žiadané navýšenie rozpočtu projektu hlavných aktivít (COV) je do 20% výšky COV bez vlastných zdrojov uvedených v právoplatnom Rozhodnutí o schválení ŽoNFP[[4]](#footnote-4). Do rozmedzia navýšenia nesmú byť zahrnuté aktivity na podporné činnosti, ani doplnené nové aktivity nad rámec uzatvorenej Zmluvy o poskytnutí NFP.

***Príklad:***

Rozhodnutie o NFP: **1 000 000 EUR (COV)**

Zmluva o poskytnutí NFP: **1 000 000 EUR (COV)**

Dodatok č.1[[5]](#footnote-5) k zmluve o poskytnutí NFP: **850 000 EUR (COV)**

**Nárast cien:** **+** **400 000 EUR (COV)**

Prijímateľ na základe vyššie uvedeného si je oprávnený požiadať o navýšenie do výšky právoplatného Rozhodnutia o schválení ŽoNFP **(t.j. 150 000 EUR COV)** a zároveň požiadať o poskytnutie dodatočné príspevku na hlavné aktivity projektu vo výške 20% z COV čo predstavuje sumu **200 000 EUR bez vlastných zdrojov prijímateľa.**

Výpočet:

150 000 EUR (suma do výšky Rozhodnutia o NFP) + 200 000 EUR (dodatočný príspevok do 20% z COV bez vlastných zdrojov prijímateľa) = 350 000 EUR (maximálna možná pomoc v ktorej nie sú zarátané vlastné zdroje prijímateľa, ktoré sú naviazané na dodatočný príspevok). Vlastné zdroje prijímateľa sú pre dodatočný príspevok vypočítané zo sumy 200 000 EUR, podľa výšky percenta spolufinancovania uvedené v existujúcej zmluve o NFP.

1. Poskytnutie dodatočného príspevku musí v plnej miere rešpektovať osobitné predpisy, najmä konkrétne obmedzenia a podmienky týkajúce sa možnosti zmeny zmluvy o dodávateľsko – odberateľských vzťahoch vo vzťahu k zvýšeniu ceny diela, ceny plnenia a podobne vyplývajúce zo zákona č. 343/2015 Z. z. o verejnom obstarávaní a o zmene a doplnení niektorých zákonov, ako aj dodržanie ostatných zákonov a usmernení (napr. Všeobecné metodické usmernenie Úradu pre verejné obstarávanie k aplikácii § 18 ods. 1 písm. c) zákona c. 343/2015 Z. z. o verejnom obstarávaní a o zmene a doplnení niektorých zákonov zo dňa 16. 5. 2022). Prijímateľ je povinný predložiť dokumentáciu v ktorej preukáže akým spôsobom zabezpečil hospodárnosť a efektívnosť vynaložených finančných prostriedkov (minimálny rozsah požadovanej dokumentácie je uvedený v kap. Postup prípravy zmeny Zmluvy o poskytnutí NFP k poskytnutiu dodatočného príspevku).

|  |
| --- |
| **Upozornenie**  **Všetky dodatky k zmluve o dielo/zmluvy o dielo na základe ktorých prijímateľ bude žiadať o poskytnutie dodatočného príspevku budú predmetom kontroly verejného obstarávania.** |

## Postup prípravy zmeny Zmluvy o poskytnutí NFP k poskytnutiu dodatočného príspevku

1. Prijímateľ je oprávnený podať súbežne dve Žiadosti o povolenie vykonania zmeny Zmluvy o poskytnutí NFP formou poskytnutia dodatočného príspevku (Príloha č. 2 Usmernenia).
2. V zmysle bodu č. 1 môžu nastať alternatívy:
3. Prijímateľ podá dve samostatné žiadosti, jednu samostatnú žiadosť o povolenie vykonania zmeny Zmluvy o poskytnutí NFP na navýšenie do výšky právoplatného Rozhodnutia o schválení ŽoNFP a druhú samostatnú žiadosť o povolenie vykonania zmeny Zmluvy o poskytnutí NFP na dodatočný príspevok (sur+).
4. V prípade, ak má prijímateľ uzatvorenú zmluvu o poskytnutí NFP vo výške právoplatného rozhodnutia o schválení ŽoNFP, tak predloží len jednu Žiadosť o povolenie vykonania zmeny Zmluvy o poskytnutí NFP.

**Súčasťou Žiadosti o povolenie vykonania zmeny Zmluvy o poskytnutí NFP formou poskytnutia dodatočného príspevku bude dodatok k zmluve o dielo, resp. zmluvu o dielo na základe ktorej žiada prijímateľ o poskytnutie dodatočného príspevku.**

1. Zo strany prijímateľa je potrebné odlíšiť položky, pri ktorých sa ceny skokovo zvýšili a uviesť sumu, ktorá predstavuje skokový nárast týchto položiek, ktorá bude dofinancovaná z poskytnutia dodatočného príspevku tzn. že prostriedky NFP pokrývajú len pôvodne dohodnutý rozpočet a navýšenie týchto položiek bude hradené dodatočným príspevkom bez pokrytia vlastných zdrojov prijímateľa. Uvedené je prijímateľ povinný rozdeliť v rozpočte projektu, ktorý bude súčasťou povinne predložených príloh Žiadosti o povolenie vykonania zmeny Zmluvy o poskytnutia NFP.
2. RO/SO pre IROP na základe predloženej Žiadosti o povolenie vykonania zmeny zmluvy o poskytnutí NFP formou poskytnutia dodatočného príspevku posúdi navrhované zmeny ako významnejšie zmeny. Administratívne konanie Žiadosti o povolenie vykonania zmeny Zmluvy o poskytnutí NFP sa vykoná v lehote 20 pracovných dní. V prípade, ak RO/SO pre IROP požiada prijímateľa o doplnenie, resp. opravu predloženej Žiadosti o povolenie vykonania zmeny v Zmluve o poskytnutí NFP, tak lehota zmenového konania sa pozastavuje. Dňom doručenia vysvetlenia, resp. doplnenia dokumentácie na RO/SO pre IROP pokračuje plynutie lehoty na výkon zmenového konania. V prípade, ak súčasťou Žiadosti o povolenie vykonania zmeny Zmluvy o poskytnutí NFP je aj dodatok k zmluve o dielo, resp. zmluvu o dielo ktoré neboli predmetom administratívnej finančnej kontroly verejného obstarávania zo strany RO/SO pre IROP, tak lehota zmenového konania sa pozastavuje do ukončenia administratívnej finančnej kontroly verejného obstarávania dodatku k zmluve o dielo, resp. zmluvy o dielo. Postup kontroly dodatkov je uvedený [v kap. č. 4 tohto usmernenia](#_Kontrola_dodatkov_k). Mechanizmus poskytnutia dodatočného príspevku RO/SO pre IROP uplatňuje výlučne v zmluvnom režime, ako zmluvná strana, nie ako správny orgán, v dôsledku čoho sa neuplatňujú ustanovenia zákona o príspevku z EŠIF, týkajúce sa konania o poskytnutí príspevku (s výnimkou § 16 ods. 5 až 7 zákona o príspevku z EŠIF).
3. Súčasťou dokumentácie k zmenovému konaniu budú aj nasledovné dokumenty uvedené v odseku a) alebo v odseku b).
4. **V prípade dodatku uzatvoreného podľa zákona č. 343/2015 ZVO § 18 ods. 1 písm. c) z dôvodu nepredvídateľných okolností bude zdôvodnenie nárastu cien vychádzať aj z:**
   * Metodického pokynu Ministerstva dopravy a výstavby Slovenskej republiky č. 27/2022, ktorým sa stanovuje mechanizmus úpravy ceny v dôsledku zmien nákladov pri projektoch opravy a údržby, pri výstavbe, modernizácie a rekonštrukcie inžinierskych stavieb a budov – zmena zmluvy, rámcovej dohody a koncesnej zmluvy počas jej trvania“ <https://www.mindop.sk/ministerstvo-1/doprava-3/institut-dopravnej-politiky/indexacne-vzorce>,
   * komplexných informačných systémov pre plnohodnotné a profesionálne oceňovanie stavieb, ktoré obsahujú dlhodobé údaje vo vývoji cien stavebných materiálov a surovín,
   * znaleckého posudku,
   * a ďalších zdrojov informácií, ktoré sú na zvážení prijímateľa.

|  |
| --- |
| **Upozorňujeme prijímateľov, že pri zmene zmluvy podľa § 18 ods. 1 písm. c) zákona č. 343/2015 Z. z. o verejnom obstarávaní je potrebné postupovať aj podľa všeobecných metodických usmernení Úradu pre verejné obstarávanie ďalej len „UVO“) ide o tieto usmernenia:**   * **Všeobecné metodické usmernenie Úradu pre verejné obstarávanie 6/2022 k aplikácii § 18 ods. 1 písm. c) zákona č. 343/2015 Z. z. o verejnom obstarávaní a o zmene a doplnení niektorých zákonov[[6]](#footnote-6);** * **Všeobecné metodické usmernenie k zmenám zmluvy, rámcovej dohody a koncesnej zmluvy počas ich trvania 10/2019[[7]](#footnote-7);**   ***a zároveň***   * **v zmysle Metodického pokynu Ministerstva dopravy a výstavky Slovenskej republiky č. 27/2022 ktorým sa stanovuje mechanizmus úpravy ceny v dôsledku zmien nákladov pri projektoch opravy a údržby, pri výstavbe, modernizácie a rekonštrukcie inžinierskych stavieb a budov – zmena zmluvy, rámcovej dohody a koncesnej zmluvy počas jej trvania[[8]](#footnote-8).** |

1. **Pri schvaľovaní dodatkov de-minimis podľa zákona č. 343/2015 ZVO § 18 ods. 3 (tovary a služby +10% a práce +15% oproti pôvodnej cene podľa zmluvy) bude zdôvodnenie nárastu cien vychádzať aj z:**

* Metodického pokynu CKO č. 18 k overeniu hospodárnosti výdavkov,
* ďalších analýz, ktorými prijímateľ zdôvodni skokový nárast cien a akým spôsobom je dodržaná hospodárnosť a efektívnosť výdavkov v predmetnom dodatku.

1. Upozorňujeme prijímateľov, že každá predložená analýza bude predmetom individuálneho posúdenia zo strany RO/SO pre IROP a musí obsahovať náležité odôvodnenie nepredvídateľnosti nárastu cien tak, ako to vyžaduje zákon č. 343/2015 Z. z. Zákon o verejnom obstarávaní a o zmene a doplnení niektorých zákonov a Všeobecné metodické usmernenie Úradu pre verejné obstarávanie k aplikácii § 18 ods. 1 písm. c) zákona č. 343/2015 Z. z. o verejnom obstarávaní a o zmene a doplnení niektorých zákonov.
2. Zároveň RO/SO pre IROP je oprávnený si vyžiadať aj ďalšie dokumenty, ktoré budú predmetom kontroly.
3. **Položky nárastu cien stavebných materiálov uvedené v Metodickom pokyne Ministerstva dopravy a výstavky Slovenskej republiky č. 27/2022, ktorým sa stanovuje mechanizmus úpravy ceny v dôsledku zmien nákladov pri projektoch opravy a údržby, pri výstavbe, modernizácie a rekonštrukcie inžinierskych stavieb a budov – zmena zmluvy, rámcovej dohody a koncesnej zmluvy počas jej trvania môžu byť RO pre IROP doplnené o ďalšie položky,** a to formou doplnenia príloh tohto usmernenia a následne môžu byť použité na odôvodnenie skokového nárastu cien.
4. RO/SO pre IROP zabezpečí pri administratívnom procese posudzovania zmien, aby podmienky oprávnenosti pre dodatočný príspevok boli z hľadiska ich vecnej oprávnenosti zhodné s podmienkami oprávnenosti výdavkov pre nenávratný finančný príspevok. RO zároveň v rámci zmenového konania posúdi, či sú splnené podmienky na poskytnutia podľa § 25a zákona o príspevku z EŠIF, vrátane toho, či by bez poskytnutia dodatočného príspevku nebolo možné dosiahnuť ciele projektu.
5. Každá platba musí byť doplnená zdrojmi prijímateľa v pomere schválenom na projekt, tzn. prostriedky na spolufinancovanie sa preplácajú v rámci projektu na dodatočný príspevok s rovnakou mierou spolufinancovania zo strany prijímateľa , ako je stanovené v existujúcej Zmluve o poskytnutí NFP.
6. Výsledkom procesu zmenovej komisie príslušného projektu je písomný Dodatok k zmluve o poskytnutí NFP podľa prílohy č. 1 Dodatok k zmluve o poskytnutí NFP (poskytnutie dodatočného príspevku).
7. Po nadobudnutí účinnosti Dodatku k zmluve o poskytnutí NFP k poskytnutiu dodatočného príspevku nie je možné aplikovať zjednodušené vykazovanie výdavkov na dodatočné poskytnutý príspevok.
8. V rámci dodatočného finančného príspevku je možné využiť financovanie systémom predfinancovania a refundácie.
9. Dodatočný finančný príspevok bude zo strany RO/SO pre IROP overený administratívnou finančnou kontrolou, ktorej predmetom kontroly bude súlad finančnej operácie alebo jej časti len s určenými skutočnosťami uvedenými v § 6 ods. 4 zákona o finančnej kontrole, ktoré ustanovia osobitné predpisy.

## Kontrola dodatkov k zmluve o dielo

Zákon č. 343/2015 Z.z. zákon o verejnom obstarávaní a o zmene a doplnení niektorých zákonov, umožňuje prijímateľovi zmluvu, rámcovú dohodu alebo koncesnú zmluvu zmeniť počas jej trvania bez nového verejného obstarávania, ak sú splnené zákonom stanovené podmienky. Lehota na výkon kontroly dodatkov k zmluve o dielo je uvedená v Jednotnej príručke pre žiadateľov/prijímateľov k procesu a kontrole verejného obstarávania/obstarávania[[9]](#footnote-9).

***Uzatváranie dodatkov de minimis***

V zmysle § 18 ods. 3 ZVO je možné zmeniť zmluvu počas jej trvania bez nového verejného obstarávania, ak absolútna hodnota všetkých zmien je nižšia ako finančný limit nadlimitnej zákazky a zároveň je hodnota zmeny nižšia ako:

1. **15 %** **hodnoty pôvodnej zmluvy**, ak sú jej predmetom stavebné práce,
2. **10 %** **hodnoty pôvodnej zmluvy**, ak je jej predmetom dodanie tovaru alebo poskytnutie služby.

Dodatkom de minimis sa nesmie meniť charakter pôvodnej zmluvy. Prijímateľ je povinný v prípade uskutočnenia zmeny de minimis:

1. preukázať existenciu relevantných a objektívnych dôvodov pre jej uskutočnenie;
2. riadne odôvodniť potrebu uzatvorenia dodatku podľa § 18 ods. 3 ZVO.

RO/SO pre IROP bude každý dodatok k zmluve o dielo vyhodnocovať **individuálne** vo väzbe na obsah konkrétnej zmluvy o dielo, ako aj ostatné okolnosti prípadu. Dôkazné bremeno preukazovania oprávnenosti danej zmeny zmluvy o dielo nesie prijímateľ.

RO/SO pre IROP odporúča pri uzatváraní dodatkov (de minimis) k zmluve o dielo postupovať v zmysle Všeobecného metodického usmernenia k zmenám zmluvy, rámcovej dohody a koncesnej zmluvy počas ich trvania 10/2019.

***Zmena zmluvy v dôsledku nepredvídateľných okolností podľa § 18 ods. 1 písm. c) ZVO***

V zmysle § 18 ods. 1 písm. c) ZVO je možné zmeniť zmluvu počas jej trvania bez nového verejného obstarávania, ak **potreba zmeny vyplynula z okolností, ktoré prijímateľ nemohol pri vynaložení náležitej starostlivosti predvídať a zmenou sa nemení charakter zmluvy**.

Ako vyplýva z dikcie ust. § 18 ods. 1 písm. c) v spojení so Všeobecné metodické usmernenie Úradu pre verejné obstarávanie 6/2022 k aplikácii § 18 ods. 1 písm. c) ZVO, podmienky aplikácie zmeny zmluvy podľa § 18 ods. 1 písm. c) ZVO sú nasledovné:

1. potreba zmeny zmluvy vyplynula **z okolností, ktoré prijímateľ nemohol** pri vynaložení náležitej starostlivosti **predvídať**;
2. zmenou sa **nemení charakter zmluvy**;
3. zmenou nemôže dôjsť k navýšeniu hodnoty *plnenia o viac ako* ***50 %*** *hodnoty pôvodnej zmluvy.*

RO/SO pre IROP bude každý dodatok k zmluve o dielo podľa § 18 ods. 1 písm. c) ZVO vyhodnocovať **individuálne** s ohľadom na skutkové okolnosti. Dôkazné bremeno preukazovania oprávnenosti danej zmeny a naplnenia zákonných podmienok zmeny zmluvy podľa § 18 ods. 1 písm. c) ZVO znáša prijímateľ.

***Riziká spojené so zmenami zmluvy podľa § 18 ZVO***

V nadväznosti na znenie **Metodického pokynu CKO č. 5 k určovaniu finančných opráv, ktoré má riadiaci orgán uplatňovať pri nedodržaní pravidiel a postupov verejného obstarávania (príloha č. 1)**[[10]](#footnote-10)a pravidiel nastavených **Rozhodnutím Európskej komisie zo dňa 14.05.2019 č. C(2019) 3452** - *„Commission Decision laying down the guidelines for determining financial corrections to be made to expenditure financed by the Union for noncompliance with the applicable rules on public procurement"* RO/SO pre IROP upozorňuje, že v prípade, ak pri administratívnej finančnej kontrole zmeny zmluvy bude zistené, že neboli splnené podmienky vyplývajúce zo znenia § 18 ZVO a / alebo Jednotnej príručky pre žiadateľa/prijímateľa k procesu a kontrole verejného obstarávania, RO/SO pre IROP bude povinný udeliť finančnú opravu v zmysle Metodického pokynu CKO č. 5 k určovaniu finančných opráv, v zmysle porušenia č. 28 prílohy č. 1 vo výške **25 % z ceny pôvodnej zmluvy** a zároveň **25% z hodnoty dodatočných výdavkov vychádzajúcich zo zmien zmluvy.**

## Prílohy

1. Vzor - Dodatok k zmluve o poskytnutí NFP (poskytnutie dodatočného príspevku)
2. Žiadosť o povolenie vykonania zmeny Zmluvy o poskytnutí NFP formou poskytnutia dodatočného príspevku
3. Tabuľka hodnotiacich kôl výziev, ktoré splnili kritériá v rámci bodu 2.1. usmernenia

1. Napríklad § 19 ods. 3 zákona č. 523/2004 Z. z. v znení neskorších predpisov, zákon č. 343/2015 Z. z. v znení neskorších predpisov, zákon č. 357/2015 Z. z. v znení neskorších predpisov. [↑](#footnote-ref-1)
2. Národná stratégia vychádza z Dohovoru OSN o právach osôb so zdravotným postihnutím a jeho Opčného protokolu a zároveň reflektuje aj ďalšie dokumenty OSN, napr. v oblasti seniorov sú významné Princípy OSN vo vzťahu k starším osobám. [↑](#footnote-ref-2)
3. Dodatočným príspevkom nie je možné navýšiť finančné a percentuálne limity pre vybrané typy výdavkov uvedené v prílohe č. 2. b, Príručky pre žiadateľa IROP [↑](#footnote-ref-3)
4. Ak prijímateľ, má reálne navýšenie výdavkov hlavnej aktivity projektu v rozpočte o 40% sumy uvedenej v Rozhodnutí o schválení ŽoNFP, RO poskytne prijímateľovi dodatočný príspevok na hlavné aktivity projektu vo výške 20% COV. Z uvedeného príkladu vyplýva, že aj v týchto prípadoch si prijímatelia môžu požiadať o poskytnutie dodatočného príspevku a čiastočne dofinancovať hlavné aktivity projektu. [↑](#footnote-ref-4)
5. Verejné obstarávanie na hlavné aktivity projektu [↑](#footnote-ref-5)
6. Predmetné usmernenie ÚVO je zverejnené na webovom sídle (<https://www.uvo.gov.sk/legislativametodika-dohlad/metodicke-usmernenia/vseobecne-metodicke-usmernenia-zakon-c-3432015-z-z--51e.html?id=4618>). [↑](#footnote-ref-6)
7. Predmetné usmernenie ÚVO je zverejnené na webovom sídle (<https://www.uvo.gov.sk/legislativametodika-dohlad/metodicke-usmernenia/vseobecne-metodicke-usmernenia-zakon-c-3432015-z-z--51e.html?id=2505>) [↑](#footnote-ref-7)
8. Predmetný dokument je zverejnený na webovom sídle (<https://www.mindop.sk/ministerstvo-1/doprava-3/institut-dopravnej-politiky/indexacne-vzorce>) [↑](#footnote-ref-8)
9. Príručka je zverejnená na webovom sídle (<https://partnerskadohoda.gov.sk/zakladne-dokumenty/>). [↑](#footnote-ref-9)
10. Metodický pokyn CKO č. 5 je zverejnený na webovom sídle (<https://partnerskadohoda.gov.sk/metodicke-pokyny-cko-a-uv-sr/>) [↑](#footnote-ref-10)